cyanic-selkie/wikianc huggingface dataset:
জো হার্ডস্টাফ (ক্রিকেটার, জন্ম ১৯১১)
ব্যক্তিত্বের সংঘাত
কাউন্টি ক্রিকেটে ঠিকই মহাশক্তিধরের ভূমিকায় আসীন ছিলেন জো হার্ডস্টাফ। ১৯৪৭ সালে ৬৪.৭৫ গড়ে ২,৩৯৬ রান তুলেন। টেস্ট ক্রিকেট থেকে অবসর গ্রহণের বছরে ৪৬.৭৪ গড়ে ১,৬৩৬ রান করেছিলেন। ১৯৪৯ সালে ৭২.৬১ গড়ে ২,২৫১ রান তুলে জাতীয় পর্যায়ে শীর্ষস্থানে ছিলেন। গণমাধ্যমে তাকে জাতীয় দলে খেলার জন্য প্রচারণা চালানো হলেও অ্যালেনের প্রভাবে তা আর হয়ে উঠেনি।
অবসর
১৯৫৫ সালে হার্ডস্টাফ অবসর গ্রহণ করেন। এ সময়ে ৪৪.৩৫ গড়ে প্রায় ৩২,০০০ রান সংগ্রহ করেন। এরফলে নটিংহ্যামশায়ারের ক্রিকেটের ইতিহাসে অন্যতম সর্বোচ্চ রান সংগ্রহকারী ছিলেন। নিজ কাউন্টি দল ব্যতীত অন্য সকল কাউন্টি দলের বিপক্ষে সেঞ্চুরি করার কৃতিত্ব প্রদর্শন করেন। সর্বমোট তিরাশিটি সেঞ্চুরির মধ্যে দশটি দ্বি-শতক ছিল। তেরো মৌসুমে সহস্রাধিক রান করেছিলেন। তিনবার মেরিলেবোন ক্রিকেট ক্লাবের (এমসিসি) সদস্যরূপে অস্ট্রেলিয়া, একবার ওয়েস্ট ইন্ডিজ ও যুদ্ধের পর নিউজিল্যান্ডে দুই মৌসুম প্রথম-শ্রেণীর ক্রিকেটে অংশ নিয়েছেন তিনি।
আউটফিল্ডার হিসেবে ক্ষিপ্রগতিতে ফিল্ডিংয়ে সুনাম ছিল তার। এছাড়াও, অদ্ভুত ধরনের মিডিয়াম পেস বোলিং করে ৩৬ উইকেট পেয়েছেন। ক্রিকেট সংবাদদাতা কলিন বেটম্যান তার সম্পর্কে মন্তব্য করেছেন যে, জো হার্ডস্টাফ ক্রিকেট মাঠে পায়ের কারুকাজ দেখিয়ে অন্যতম সেরা ধ্রুপদী ব্যাটসম্যান হিসেবে স্মরণীয় করে রেখেছেন নিজেকে। কিন্তু, গাবি অ্যালেনের সাথে বাদানুবাদের খেসারত হিসেবে বেশ চড়ামূল্য গুণতে হয়েছিল।
ব্যক্তিগত জীবন
হার্ডস্টাফের পুত্র তৃতীয় জো হার্ডস্টাফ প্রথম-শ্রেণীর ক্রিকেটে ফ্রি ফরেস্টার্সের পক্ষে খেলেছেন ও পরবর্তীকালে মিডলসেক্সের সম্পাদকের দায়িত্ব পালন করেছেন।
১ জানুয়ারি, ১৯৯০ তারিখে ৭৮ বছর বয়সে নটিংহ্যামশায়ারের ওয়ার্কসপ এলাকায় জো হার্ডস্টাফের দেহাবসান ঘটে।
হাফিজ আহমদ চৌধুরী
হাফিজ আহমদ চৌধুরী একজন বাংলাদেশ আওয়ামীলীগের রাজনীতিবিদ। তিনি এপ্রিল ১৯৭২ সাল থেকে জুন ১৯৭৪ সাল পর্যন্ত শেখ মুজিবুর রহমানের দ্বিতীয় মন্ত্রীসভার বিদ্যুৎ, জ্বালানি ও খনিজ সম্পদ মন্ত্রণালয়ের মন্ত্রী ছিলেন।
ডন কেনিয়ন
ডোনাল্ড কেনিয়ন (Don Kenyon; জন্ম: ১৫ মে, ১৯২৪ - মৃত্যু: ১২ নভেম্বর, ১৯৯৬) স্টাফোর্ডশায়ারের ওয়ার্ডস্লি এলাকায় জন্মগ্রহণকারী বিখ্যাত ও পেশাদার ইংরেজ আন্তর্জাতিক ক্রিকেট তারকা ছিলেন। ১৯৫১ থেকে ১৯৫৫ সময়কালে ইংল্যান্ড ক্রিকেট দলের অন্যতম সদস্য ছিলেন। ঘরোয়া প্রথম-শ্রেণীর ইংরেজ কাউন্টি ক্রিকেটে ওরচেস্টারশায়ারের প্রতিনিধিত্ব করেছেন তিনি। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে মিডিয়াম বোলিংয়ে পারদর্শীতা দেখিয়েছেন ডন কেনিয়ন।
প্রারম্ভিক জীবন
দ্বিতীয় বিশ্বযুদ্ধ চলাকালে রয়্যাল এয়ার ফোর্সে ফিটার হিসেবে কর্মরত ছিলেন। যুদ্ধ শেষে মোটরগাড়ীর ব্যবসা শুরু করেন। এরপর স্টিল স্টকহোল্ডিং ব্যবসায় চলে যান। এরফলে আর্থিক নিরাপত্তা নিশ্চিত হয় তার।
কাউন্টি ক্রিকেট
১৯৪৬ সালে আরএএফের সদস্যরূপে ওরচেস্টারশায়ারের বিপক্ষে জোড়া শূন্য লাভ করেন। এরপর কম্বাইন্ড সার্ভিসেসের পক্ষে সেঞ্চুরি করেন। ফলশ্রুতিতে কাউন্টি দলের সদস্য হিসেবে মনোনীত হন। এরপর আর তাকে পিছনের দিকে ফিরে তাকাতে হয়নি। মৌসুমে উনিশবার সহস্রাধিক রান ও সাতবার দুই সহস্রাধিক রান তুলেন। ১৯৫৪ সালে ৫১.৬৮ গড়ে মৌসুমে ব্যক্তিগত সর্বোচ্চ ২,৬৩৬ রান করেছিলেন তিনি। ঐ বছর গ্রেভসেন্ডে অনুষ্ঠিত খেলায় কেন্টের বিপক্ষে ল্যাডি আউটস্ক্রুনকে সাথে নিয়ে প্রথম উইকেট জুটিতে ২৭৭ রান করেছিলেন।
১৯৫৬ সালে সাতটি দ্বি-শতকের মধ্যে সর্বোচ্চ ২৫৯ রান কিডারমিনস্টারে করেন। এরফলে ইয়র্কশায়ারের বিপক্ষে ব্যক্তিগত সেরা সর্বোচ্চ রানের তৎকালীন রেকর্ড হয়। পূর্ববর্তী গ্রীষ্মে বোর্নমাউথে হ্যাম্পশায়ারের বিপক্ষে সর্বশেষ অপরাজিত ১০৩ রানের ইনিংস খেলেছিলেন।
অধিনায়কত্ব লাভ
নিজ কাউন্টি দলের জনপ্রিয় ও সফলতম অধিনায়কের মর্যাদা পান। ১৯৫৯ থেকে ১৯৬৭ সময়কালে ওরচেস্টারশায়ারের অধিনায়কের দায়িত্বে ছিলেন ডন কেনিয়ন। এ সময়ে দীর্ঘদিন পর অবশেষে ১৯৬৪ সালে কাউন্টি চ্যাম্পিয়নশীপের শিরোপা লাভে সক্ষমতা দেখায় তার দল। এছাড়াও, ১৯৬৫ সালে এ শিরোপা ধরে রাখার কৃতিত্ব গড়ে ওরচেস্টারশায়ার ক্লাব। ১৯৬০-এর দশকে দুইবার জিলেট কাপের চূড়ান্ত খেলায় অংশ নিয়েছিল দলটি।
১৯৫৯ সালে অধিনায়কের দায়িত্ব লাভের পর তাকে তেমন প্রতিকূল অবস্থার মুখোমুখি হতে হয়নি। অবশ্য, তখনো শৌখিন খেলোয়াড়দেরকেই প্রাধান্য দেয়া হতো। ক্রিকেটার হিসেবে তিন যে কেবলমাত্র বিচক্ষণতা ও সতর্কতার সাথে অগ্রসর হতেন তা নয়; বরং পারিশ্রমিকপ্রাপ্ত সতীর্থ খেলোয়াড়দেরকে কখনো ছাড় দিতেন না। কর্তৃত্ববাদী আচরণে যখন যেখানে যাকে দরকার কাজে লাগাতেন। এ প্রসঙ্গে তিনি বলেছিলেন, ‘যখনই কিছু বলতাম, তখনই তাঁরা জানতো যে আমি কোন ছাড় দিব না, আদায় করেই ছাড়বো।’
টেস্ট ক্রিকেট
টেস্ট জীবনে বেশ তিক্ত অভিজ্ঞতা লাভ করেছেন। সমগ্র খেলোয়াড়ী জীবনে আট টেস্টে অংশগ্রহণের সুযোগ পেয়েছিলেন। ১৯৫১-৫২ মৌসুমে ভারত সফরে তিন টেস্ট, ১৯৫৩ সালে দুই টেস্ট ও ১৯৫৫ সালে আরও তিন টেস্ট খেলেছিলেন। কিন্তু, পরিবেশ তার প্রতিকূলে অবস্থান করে।
১৯৫১-৫২ মৌসুমে নাইজেল হাওয়ার্ডের নেতৃত্বে এমসিসি দলের সাথে ভারত, পাকিস্তান ও সিলন গমন করেন। মূলতঃ মাঝারিসারিতে ব্যাটিং করতে নামতেন তিনি। ২ নভেম্বর, ১৯৫১ তারিখে টেস্ট ক্রিকেটে অভিষেক ঘটে ডন কেনিয়নের। দিল্লি টেস্টে সদাশিব শিন্দে’র গুগলি বলে পরাস্ত হয়ে ৩৫ রান তুলে বিদায় নিয়ে টেস্ট অভিষেক পর্ব সম্পন্ন করেন তিনি। জ্যাক রবার্টসনের সাথে ৭০ রানের জুটি গড়েন। তবে, পরবর্তী পাঁচ ইনিংসে মোটেই সুবিধে করতে পারেননি। কলকাতা টেস্টে ফাদকরের বলে শূন্য রান করলে সিরিজের বাদ-বাকী দুই টেস্টে অংশগ্রহণ করা থেকে বিরত রাখা হয়। হায়দ্রাবাদের বিপক্ষে প্রথম-শ্রেণীর খেলায় স্বান্তনাসূচক সেঞ্চুরি করেছিলেন তিনি।
১৯৫৩ সালে রাণীর সিংহাসন আরোহণের বছরে ইংল্যান্ডের পক্ষে সেরা সুযোগ আসে তার। পুরো গ্রীষ্ম জুড়ে ইংল্যান্ড দল লেন হাটনের নেতৃত্বে সফরকারী অস্ট্রেলিয়া দলকে টুটি চেপে ধরে রেখেছিল ও ওভালে অ্যাশেজ জয় করে নেয়। তবে, অ্যাশেজ সিরিজের প্রথম দুই টেস্টে কেনিয়ন ব্যক্তিগতভাবে সফলতা পাননি। ওরচেস্টারশায়ারের সদস্যরূপে সফরকারীদের বিপক্ষে প্রস্তুতিমূলক খেলায় দৃষ্টিনন্দন ও সময়োপযোগী ১২২ রান তুলেন। লেন হাটনের সাথে জুটি গড়েন। চার ইনিংসের তিনটিতেই রে লিন্ডওয়ালের পেস ও দ্রুতগতির বোলিংয়ের কাছ তিনবার পরাজিত হন।
টেস্ট ক্রিকেটে বেশ দূর্বল ক্রীড়াশৈলীর পরিচয় দিয়েছিলেন ডন কেনিয়ন। ১৫ ইনিংসে মাত্র ১২.৮০ গড়ে ১৯২ রান তুলেছেন। লর্ডসে অংশগ্রহণকৃত চার ইনিংসে মাত্র আট রান তুলেছিলেন। তাস্বত্ত্বেও ১৯৫৫ সালে ট্রেন্ট ব্রিজে সফরকারী দক্ষিণ আফ্রিকার বিপক্ষে ৮৭ রানের ইনিংস খেলেছিলেন। ইংল্যান্ডের একমাত্র ইনিংসটিতে ব্যাটিং উদ্বোধনে নেমে টম গ্রেভেনির সাথে ৯১ রানের জুটি গড়েন। ১ ও ৬১ রানে দুইবার আউট হওয়া থেকে বেঁচে গিয়ে পরবর্তীতে খেলার সর্বোচ্চ রান সংগ্রহকারী ছিলেন তিনি।
লর্ডসে অনুষ্ঠিত পরের টেস্টে সবুজ পিচে বেশ দূর্ভাগ্যের শিকার হন তিনি। প্রথম বিশ্বযুদ্ধের পর সর্বাপেক্ষা দ্রুতগতিসম্পন্ন পিচ ছিল। প্রথম বলেই হেইনের খাঁটো আকৃতির বল কেনিয়নের মাথার উপর দিয়ে চলে যায় যা অনেকাংশেই ১৯৯৫ সালের খ্যাতনামা এজবাস্টন টেস্টে অ্যামব্রোসের উদ্বোধনী বলের ন্যায় ছিল। নিল অ্যাডককের বল ব্যাট স্পর্শ করে স্ট্যাম্পে আঘাত হানলে ১ রানে বিদায় নেন। দ্বিতীয় ইনিংসে গডার্ডের এলবিডব্লিউতে ২ রানে আউট হন। ওল্ড ট্রাফোর্ড দুইবারই রান তুলতে ব্যর্থ হওয়ায় টেস্ট খেলোয়াড়ী জীবনের অকাল সমাপ্তি ঘটে তার।
অবসর
টেস্ট থেকে প্রত্যাখ্যাত হয়ে কাউন্টি ক্রিকেটে পুনরায় ফিরে যান ও সফলতার স্বাক্ষর রাখেন। ১৯৬৪ সালে চ্যাম্পিয়নশীপের শিরোপা তুলে নেয় তার দল। তবে, ক্লাবের শিরোপা জয়ে ব্যাট হাতে মাঝারিমানের ভূমিকা রাখেন ডন কেনিয়ন। ১৯৬৭ সালে ওরচেস্টারশায়ারের পক্ষে সর্বশেষ মৌসুম অতিবাহিত করেন। এ মৌসুমে একটিমাত্র সেঞ্চুরি করলেও ৭৪তম এ সেঞ্চুরিটি অত্যন্ত গুরুত্বপূর্ণ ও মনোমুগ্ধকর ছিল। খেলা শেষ হবার মাত্র এক মিনিট পূর্বে এসেক্সের বিপক্ষে তার দল রোমাঞ্চকর জয় পায়। শেষ ছয় বলে ২১ রান তুলেছিলেন তিনি।
ক্রিকেট খেলা থেকে অবসর গ্রহণের পর ১৯৬৫ সালে ইংল্যান্ড ক্রিকেট দলের নির্বাচক হিসেবে মনোনীত হন তিনি। ১৯৬৮-৬৯ মৌসুমে দক্ষিণ আফ্রিকা সফরের জন্য প্রথমত ব্যাসিল ডি’অলিভেইরা’কে দলের বাইরে রাখা ও পরবর্তীতে তার অন্তর্ভূক্তি বিষয়ক কেলেঙ্কারীর ন্যায় বিতর্কিত বিষয়ের সাথে জড়িত ছিলেন। ১৯৭২ সালে তিনি এ দায়িত্ব ছেড়ে দিতে বাধ্য হন। এ সময় ইংল্যান্ড দল ২২ টেস্টে জয় ও আটটি টেস্টে পরাজিত হয়েছিল এবং অ্যাশেজ অক্ষুণ্ন রেখেছিল।
এছাড়াও, ওরচেস্টারশায়ার ক্রিকেট ক্লাবের সভাপতির দায়িত্বে ছিলেন তিনি। এ পর্যায়ে ১৯৮৮ ও ১৯৮৯ সালে কাউন্টি চ্যাম্পিয়নশীপের শিরোপা জয় করে ক্লাব দলটি।
খেলার ধরন
খ্যাতনামা ক্রিকেটার বব ওয়াট ও লেন হাটনের কাছ থেকে পায়ের কারুকাজ দেখে ব্যাটিং করতে শিখেছেন। ঘরোয়া ইংরেজ কাউন্টি ক্রিকেটে সফলতা লাভের প্রেক্ষিতে আন্তর্জাতিক ক্রিকেটে অংশগ্রহণের সুযোগ এলেও সর্বোচ্চ স্তরের ক্রিকেটে ডন কেনিয়ন নিজেকে মেলে ধরতে পারেননি। ইংল্যান্ডের পক্ষে সর্বমোট পনের ইনিংস খেলার সুযোগ পেয়েছিলেন। তবে, এগারো ইনিংসেই এক অঙ্কের রান সংগ্রহ করেছিলেন তিনি।
নিজের তাগিদে স্ট্রোকসের দিকে ধাবিত হন। তার কভার ড্রাইভগুলো কখনো শক্তি খরচ ও স্থান নিয়ে করতে দেখা যায়নি। তবে, লেগ সাইড দিয়ে বল খেলার ধরন অনেকাংশেই সময়ের মাধুরী দিয়ে মেশানো ছিল।
মূল্যায়ন
প্রসিদ্ধ ক্রিকেট লেখক কলিন বেটম্যান তার সম্পর্কে মন্তব্য করেন যে, বেশ পরিচ্ছন্ন ব্যাটসম্যান ছিলেন ডন কেনিয়ন। ফাস্ট বোলারদেরকে এক হাত দেখে নিয়েছেন। ওরচেস্টারশায়ারের ইতিহাসে ৩৭,০০০-এর অধিক প্রথম-শ্রেণীর রান নিজের পকেটে পুরেছেন তিনি।
১৯৫৭ সালে আর্থিক সুবিধা গ্রহণের খেলার জন্য মনোনীত হন ও £৩৮৪০ পাউন্ড-স্টার্লিং লাভ করেন তিনি। ১৯৬৪ সালে প্রশংসামূলক খেলায় £৬৩৫১ পাউন্ড-স্টার্লিং পান। ১৯৬৩ সালে উইজডেন কর্তৃক অন্যতম বর্ষসেরা ক্রিকেটারের সম্মাননা লাভ করেন তিনি। এছাড়াও, খেলায় অসামান্য অবদানের স্বীকৃতিস্বরূপ এমবিই উপাধিতে ভূষিত হন ডন কেনিয়ন।
দেহাবসান
১২ নভেম্বর, ১৯৯৬ তারিখে ওরচেস্টারে ৭২ বছর বয়সে ডন কেনিয়নের দেহাবসান ঘটে। এ সময় তিনি নিউ রোড গ্রাউন্ডের কেনিয়ন রুমে ১৯৬৪ সালে ওরচেস্টারশায়ারের বিশ্বব্যাপী সফর নিয়ে তৈরী প্রামাণ্যচিত্র দেখার প্রস্তুতি নিচ্ছিলেন। কিন্তু মাটিতে পড়ে যান। মৃত্যুকালীন স্ত্রী ও দুই কন্যা রেখে যান।
হোমনা উত্তর ইউনিয়ন
হোমনা উত্তর বাংলাদেশের কুমিল্লা জেলার অন্তর্গত হোমনা উপজেলার একটি বিলুপ্ত ইউনিয়ন।
ইতিহাস
হোমনা উত্তর ইউনিয়ন ছিল হোমনা উপজেলার আওতাধীন ৩নং ইউনিয়ন পরিষদ। হোমনা উত্তর ইউনিয়নের সম্পূর্ণ অংশ নিয়ে হোমনা পৌরসভা গঠিত হলে ইউনিয়ন পরিষদ কার্যক্রম বিলুপ্ত হয়ে যায়।
গুইমারা থানা
গুইমারা থানা বাংলাদেশের খাগড়াছড়ি জেলার অন্তর্গত গুইমারা উপজেলার একটি থানা।
প্রশাসনিক এলাকাসমূহ
গুইমারা উপজেলার ৩টি ইউনিয়নের প্রশাসনিক কার্যক্রম গুইমারা থানার আওতাধীন।
তাড়াইল উপজেলা
তাড়াইল বাংলাদেশের কিশোরগঞ্জ জেলার অন্তর্গত একটি উপজেলা। ১৪১.৪৬ বর্গ কি.মি এর এই তাড়াইল উপজেলাটি ১৯১৮ সালে প্রতিষ্ঠিত হয়।
অবস্থান ও আয়তন
উত্তরে নেত্রকোণা জেলার কেন্দুয়া উপজেলা এবং মদন উপজেলা, দক্ষিণে করিমগঞ্জ উপজেলা; পূর্বে ইটনা উপজেলা, পশ্চিমে ময়মনসিংহ জেলার নান্দাইল উপজেলা ও কিশোরগঞ্জ সদর উপজেলা।
প্রশাসনিক এলাকা
১৪১.৪৬ বর্গ কি.মি এলাকার সমন্বয়ে গঠিত তাড়াইল থানা বর্তমানে একটি উপজেলা, এতে ৭টি ইউনিয়ন পরিষদ, ৭৫টি মৌজা, ১০৪টি গ্রাম আছে।
ইউনিয়ন গুলো হচ্ছে:
জনসংখ্যার উপাত্ত
মোট জনসংখ্যা ১৩৮,৪৮৮ জন; পুরুষ ৫১.৬০%, মহিলা ৪৮.৪০%, মুসলিম ৯৩.৫২%, হিন্দু ৫.৭১%, বৌদ্ধ ০.৩১%, খ্রীস্টান ০.৩২% এবং অন্যান্য ০.১৪%।
শিক্ষা
গড় সাক্ষরতা ১২.৬০%; পুরুষ ২০.২%, মহিলা ৩.৭%। শিক্ষাপ্রতিষ্ঠান: কলেজ 2 টি, উচ্চ বিদ্যালয় ৯টি, গার্লস স্কুল ২টা, জুনিয়র হাই স্কুল ৬টি, মাদ্রাসা ৬টি, সরকারি প্রাথমিক বিদ্যালয় ৪৬টি, কমিউনিটি বিদ্যালয় ২০টি। উল্লেখযোগ্য পুরনো প্রতিষ্ঠান তাড়াইল সরকারি উচ্চ বিদ্যালয় (১৯৪৫)। ও তাড়াইল উপজেলার সবচেয়ে পুরনো প্রতিষ্ঠান জাওয়ার উচ্চ বিদ্যলয় (১৯০৩)। যা কিশোরগঞ্জ জেলার ও প্রাচীনতম প্রতিষ্ঠান।
ধর্মীয় প্রতিষ্ঠান
মসজিদ ১৮০টি,মন্দির ৮টি,মাজার ২টি, তার মধ্যে বিশেষ উল্যেখযোগ্য হচ্ছে সেকান্দারনগর মসজিদ, তাড়াইল বাজার বড় মসজিদ।
সাংস্কৃতিক সংগঠন
সাংস্কৃতিক সংগঠন ক্লাব ২টি, স্বেচ্ছাসেবী সংগঠন ২০টি,সিনেমা হল ২টি, সার্কাস পার্টি ১টি,শিক্ষা সংগঠন ১টি, খেলার মাঠ ২১টি।
প্রধান পেশাসমূহ
কৃষি ৪২.৬৯%, মাছ ধরা ২.৫১%,কৃষি মজদুরি ২৮.৪৯%, দিনমজুর ৩.৮৮%, ব্যবসায় ৯.২৩%, চাকরি ২.৪৬%, অন্যান্য ১০.৭৪%। কৃষকের মাঝে জমির বণ্টন ৪২.১০% ভূমিহীন, ৪১.৬৮% ছোট, ১৪.৭৩% মাঝারী, ১.৪৯% ধনী চাষী।
প্রধান শস্য
শস্যাদি: ধান, গম, পাট,সরিষা, খিরা। বিলুপ্ত বা প্রায় বিলুপ্ত শস্য: তিল,তিসি,আমন ধান (বাউয়া) ও ডালের বিভিন্ন জাত।
প্রধান ফল
আম, কাঁঠাল, লিচু, কুল, কলা ইত্যাদি।
যোগাযোগ ব্যবস্থা
পাকা রাস্তা ৪৫ কি.মি., আধাপাকা ১২ কি.মি. এবং মাটির রাস্তা ২০৯ কি.মি., জলপথ ১১ নটিক্যাল মাইল।
ঐতিহ্যবাহী যানবাহন
পাল্কি, ঘোড়ার গাড়ি এবং গরুর গাড়ি। এই যানবাহনগুলো এখন প্রায় বিলুপ্ত।
ডেইরী ফার্ম ও পোল্ট্রি
মাছের খামার ২১টি, পোল্ট্রি ৩৩টি, হ্যাচারী ৩১টি।
শিল্পকারখানা
বরফ কল ৫টি, স’মিল ৩টি, রাইস মিল ১৬টি, ওয়েল্ডিং ৭টি, সাবানের ফ্যাক্টরী ১টি, বেকারী ৩টি।
হাট, বাজার,মেলা
মোট হাট বাজার ৯টি;তার মধ্যে বিশেষ উল্লেখযোগ্য হাট-বাজার হচ্ছে তাড়াইল,বরুহা ,ভাদেড়া,দামিহা, জাওয়ার,পুরুড়া, তালজাঙ্গা, রাউতি, বানাইল, কাউয়াখালি (ধলা) ; মেলা ৩টি(অষ্টামী মেলা,বারুনি মেলা, রথযাত্রা মেলা)।
এন.জি.ও কার্যক্রম
কার্যত গুরুত্বপূর্ণ এন.জি.ও(N.G.O)গুলো হচ্ছে ব্র্যাক, আশা, স্বনির্ভর, ও প্রশিকা।
স্বাস্থ্য কেন্দ্রসমূহ
উপজেলা স্বাস্থ্য কেন্দ্র ১টি, পল্লী স্বাস্থ্য কেন্দ্র ২টি, পরিবার পরিকল্পনা কেন্দ্র ৪টি।
দেলদুয়ার উপজেলা
দেলদুয়ার বাংলাদেশের টাঙ্গাইল জেলার অন্তর্গত একটি উপজেলা।
অবস্থান ও আয়তন
এই উপজেলার স্থানাঙ্ক । উত্তরে টাঙ্গাইল সদর উপজেলা ও বাসাইল উপজেলা, দক্ষিণে নাগরপুর উপজেলা, পূর্বে মির্জাপুর উপজেলা, পশ্চিমে নাগরপুর উপজেলা ও টাঙ্গাইল সদর উপজেলা।
প্রশাসনিক এলাকা
টাংগাইল-৬ (নাগরপুর-দেলদুয়ার) দেলদুয়ার উপজেলায় ইউনিয়ান ৮টি। ১। আটিয়া, ২। ডুবাইল, ৩। ফাজিলহাটি, ৪। পাথরাইল, ৫। লাউহাটি, ৬। দেলদুয়ার, ৭। দেউলী এবং ৮। এলাসিন।
শিক্ষা প্রতিষ্ঠান
দেলদুয়ার উপজেলার কয়েকটি শিক্ষা প্রতিষ্ঠানের তালিকা:-
গোয়ালিয়র বিমানবন্দর
গোয়ালিয়র বিমানবন্দর  হল ভারতের মধ্য প্রদেশ রাজ্যের গোয়ালিয়রের ১০ কিমি উত্তর-পূর্ব মহারাজপুর এয়ার ফোর্স স্টেশনের অন্তর্গত  দেওয়ানি ছিটমহল বিমানবন্দর। এটি মধ্যপ্রদেশের ছয়টি বিমানবন্দরের মধ্যে একটি। বিমানবন্দরটি ৭৬০.৭ একর জুড়ে বিস্তৃত। অ্যালায়েন্স এয়ার এবং স্পাইসজেট গোয়ালিয়ায় থেকে নির্ধারিত উড়ান পরিষেবা পরিচালনা করে।
গঠন
বিমানবন্দরটি ৭৬০.৭ একর জুড়ে বিস্তৃত এবং টার্মিনালটি প্রতি ঘণ্টায় ৩৫০ জন যাত্রী পরিচালনা করতে পারে। এপ্রোন  একই সাথে দুটি এয়ারবাস এ৩২০ ও একটি ছোট বিমান পরিচালনা করতে পারে।  গোয়ালিয়র বিমান ঘাঁটিটি দুটি সক্রিয় সমান্তরাল রানওয়ে'সহ একমাত্র কার্যক্ষম বায়ু সেনা ঘাঁটি। দ্বিতীয় রানওয়ে ২০০৯ সালের ফেব্রুয়ারিতে নির্মিত হয় এবং ২০১০ সালের অক্টোবরে চালু হয়।
হিতোশি সুগাই
হিতোশি সুগাই (須貝 等) একজন জাপানি জুডো খেলোয়াড়।
১২ বছর বয়স থেকেই তিনি জুডো খেলা শুরু করেন।
তিনি ১৯৮৫ ও ১৯৮৭ সালে পরপর দুটি বিশ্ব জুডো চ্যাম্পিয়নশিপে স্বর্ণপদক লাভ করেন।
সুগাই পরবর্তীতে ১৯৮৮ সালে সিউলে অনুষ্ঠিত গ্রীষ্মকালীন অলিম্পিকে অংশ নেন কিন্তু প্রথম রাউন্ডেই ফ্রান্সের স্টিফেন ট্রাইন্যুর কাছে পরাজিত হন।
বাহরাইনের ইতিহাস
বাহরাইন ছিল প্রাচীন দিলমুন সভ্যতার কেন্দ্রস্থল। খ্রিস্টপূর্ব চতুর্থ সহস্রাব্দের শেষের দিকে উরুক শহরে অবস্থিত দেবী ইনান্নার মন্দিরে সুমেরীয় কিউনিফর্মের কাঁদামাটির ট্যাবলেটগুলি থেকে সর্বপ্রথম দিলমুন সম্পর্কে জানা যায়। দিলমুন বিশেষণটি দিয়ে একটি বিশেষ ধরনের কুড়াল এবং একজন নির্দিষ্ট উচ্চপদস্থ কর্মকর্তাকে বুঝানো হয়। সেই সাথে দিলমুনের সাথে সম্পর্ক রয়েছে এমন ব্যক্তিদের জন্য নির্ধারিত পশমের পরিমাণ কত হবে তার তালিকাও বিদ্যমান।
ব্যাবিলনে ক্যাসাইট রাজবংশের সময়ে নিপুর থেকে উদ্ধার করা দ্বিতীয় বার্না-বুরিয়াসের সময়কার (খ্রিস্টপূর্ব ১৩৭০) দু'টি চিঠিতে দিলমুনের উল্লেখ পাওয়া যায়। চিঠিগুলি দিলমুনের প্রাদেশিক কর্মকর্তা ইলি-ইপ্পা-আস্‌রা প্রেরণ করেছিলেন তার মেসোপোটেমিয়ার বন্ধু এনলিল-কিডিনি কে। উল্লেখিত নামগুলি আক্কাদিয়ান ভাষার। এই চিঠিগুলি এবং অন্যান্য নথিপত্র, সেই সময় দিলমুন এবং ব্যাবিলনের মধ্যে প্রশাসনিক সম্পর্কের ইঙ্গিত দেয়। ক্যাসাইট রাজবংশের পতনের পর, খ্রিস্টপূর্ব ১২৫০ সালে আসিরীয় শিলালিপিসমূহে অসুররাজকে দিলমুন এবং মেলুহের রাজা হিসাবে ঘোষণা করা ব্যতীত কোন মেসোপটেমিয়ান দলিলে দিলমুনের উল্লেখ পাওয়া যায়নি। আসিরীয় শিলালিপিগুলোতে দিলমুন থেকে প্রাপ্ত রাজস্বের হিসাব পাওয়া যায়। খ্রিস্টপূর্ব প্রথম সহস্রাব্দের সময়কার অন্যান্য আসিরীয় শিলালিপিগুলো থেকে ধারণা করা যায় যে সেসময় দিলমুনে আসিরীয় রাজত্ব কায়েম ছিল। পরবর্তীতে মেসোপটেমিয়ার ক্যাসাইট রাজবংশও দিলমুন শাসন করেছিল।
শামসুল হক (গাজীপুরের রাজনীতিবিদ)
প্রাথমিক জীবন
শামসুল হক ১৯২৭ সালে ১ মার্চ বর্তমান গাজীপুর জেলার কালিয়াকৈর থানাধিন ঠেঙ্গারবান্ধ গ্রামে জন্মগ্রহণ করেন। তার পিতার নাম ওসমান গনী, মাতার নাম হায়তন নেছা। তিনি ঢাকা বিশ্ববিদ্যলয়ে ১৯৫২-৫৩ শিক্ষাবর্ষে তিনি ঢাকা বিশ্ববিদ্যালয়ের সলিমুল্লাহ মুসলিম হল ছাত্র সংসদের ভিপি পদে নির্বাচিত হন। তিনি ঢাকা বিশ্ববিদ্যালয় স্কাউট দলের দলনেতা হিসেবে স্কাউটের সর্বোচ্চ খেতাব উড ব্যাচ পদক পেয়েছিলেন। রাষ্ট্রভাষা আন্দোলনে জড়িত হওয়ার কারণে গ্রেপ্তার হন এবং কারাবরণ করেন। তিনি ১৯৫৩ সাল পর্যন্ত তিনি পূর্ব পাকিস্তান ছাত্রলীগের সহ সভাপতি হিসেবে দায়িত্ব পালন করেন। ছাত্রজীবন সমাপ্ত হলে একই বছর তিনি আওয়ামী লীগে যোগদান করেন।
রাজনৈতিক জীবন
তিনি ১৯৫৬ সালে ঢাকা সদর উত্তর মহকুমা আওয়ামী লীগের সভাপতি ও ১৯৫৮ থেকে ১৯৭২ সাল পর্যন্ত ঢাকা জেলা আওয়ামী লীগের সভাপতির দায়িত্ব পালন করেন। একই সময়ে তিনি নিখিল পাকিস্তান আওয়ামী মুসলীম লীগের যুগ্ন সম্পাদক হিসেবে দায়িত্ব পালন করেন, ১৯৬২ সালে কুখ্যাত হামিদুর রহমান কমিশনের বিরুদ্ধে আন্দোলন গড়ে তোলেন।
১৯৫৪ সালে কালিয়াকৈর জয়দেবপুর থেকে যুক্তফ্রন্টের প্রার্থী হিসেবে তিনি প্রাদেশিক পরিষদের সদস্য নির্বাচিত হন। ১৯৬৬ সালে বঙ্গবন্ধুর ছয় দফা আন্দোলনে গুরুত্বপূর্ণ ভূমিকা পালন করায় গ্রেফতার হন এবং ১৯৬৭ সাল পর্যন্ত কারাগারে বন্দী থাকেন। আগরতলা ষড়যন্ত্র মামলার আইনি মোকাবিলার ব্যবস্থা করেন। ১৯৬৯ সালের গণ আন্দোলনে সক্রিয়ভাবে অংশগ্রহণ করেন।
তিনি ১৯৭০ সালের ঐতিহাসিক নির্বাচনে শ্রীপুর, জয়দেবপুর, কালিয়াকৈর আসন থেকে বিপুল ভোটে জাতীয় পরিষদের সদস্য নির্বাচিত হন। তিনি ১৯৭১ সালের ১৯ মার্চের জয়দেবপুর সংগ্রাম পরিষদের উপদেষ্টা হিসেবে দায়িত্ব পালন করেন। তিনি ১৯৭১ সালের ২৭ মার্চ ঢাকা থেকে পিরুজালী হয়ে ৩০ শে মার্চ শ্রীপুরে শফির উদ্দিন আহমেদের সাথে জনসভা করেন। এপ্রিল মাসের ১ তারিখে তিনি শফিউদ্দিন আহমেদ ও আব্দুল হাকিম মাস্টার সহ ভারতের উদ্দেশ্যে রওনা দেন। যাওয়ার পূর্বে সাবেক সেনাপ্রধান মেজর জেনারেল কেএম সফিউল্লাহর সাথে সাক্ষাতে মিলিত হয়েছিলেন বলে জানা যায়। পরে তারা হালুয়াঘাট হয়ে ১১ এপ্রিল ভারতের ঢালু থানায় প্রবেশ করেন। এপ্রিল মাসের ১৭ তারিখে তারা আসামের কৃষি মন্ত্রী মইনুল হোসেনের সহযোগিতায় শিলং পৌছান। সেখান থেকে মে মাসের ৩ তারিখে তারা কলকাতায় গমন করেন। অস্থায়ী সরকারের প্রধানমন্ত্রীর বিশেষ দূত হিসেবে ভারতের প্রধানমন্ত্রী শ্রীমতি ইন্দিরা গান্ধীর সাথে সাক্ষাৎ করেন।
স্বাধীনতার পর ১৯৭২ সালে তিনি বঙ্গবন্ধু সরকারের মন্ত্রিসভার সদস্য হিসেবে যোগদান করেন। ১৯৭৩ সালে পুনরায় জাতীয় পরিষদের সদস্য নির্বাচিত হন এবং বঙ্গবন্ধুর মন্ত্রিসভার সফল স্থানীয় সরকার ও পল্লী উন্নয়ন সমবায় এবং পাট মন্ত্রী হিসেবে দায়িত্ব পালন করেন। তিনি সোভিয়েত রাশিয়ায় বাংলাদেশের রাষ্ট্রদূত হিসেবে দায়িত্ব পালন করেন। তিনি ১৯৭১ সালে স্বাধীনতা ফুটবল দলের প্রতিষ্ঠাতা সভাপতি ছিলেন। তিনি এদেশের একজন প্রবীনতম সমবায়ী। তিনি ঢাকা কেন্দ্রীয় সমবায় ব্যাংকের সাবেক চেয়ারম্যান ছিলেন এবং মৃত্যুর আগ পর্যন্ত ভাওয়াল মির্জাপুর হাজী জমির উদ্দিন উচ্চ বিদ্যালয় এর কার্যকরী কমিটির সভাপতি হিসেবে দায়িত্ব পালন করেন
মৃত্যু
১৯৯৮ সালে ১৬ জুন ঢাকা পিজি হাসপাতালে চিকিৎসাধীন অবস্থায় তিনি মৃত্যুবরণ করেন।
সাবাইয়ান ভাষা
সাবাইয়ান (ইংরেজি Sabaean language) সাবাইক নামেও পরিচিত,এটি পুরাতন দক্ষিণ আরবীয় ভাষা ছিল যা ইয়েমেনের সাবাইয়ানদের দ্বারা খ্রিস্টপূর্ব ১০০০ এবং ৬ষ্ঠ শতাব্দীর মধ্যে কথিত হত। প্রাচীন ইয়েমেনের হিমায়ারি, হাশিডিটিস, সাওরয়াইটস, হুমলানাইটস, গেইমনাইটস এবং রাডমিনিাইটস সহ অন্যান্য মানুষেরা এটি লিখিত ভাষা হিসাবে ব্যবহার করেছিলেন। সাবাইয়ান ভাষাটি সেমেটিক শাখার আফ্রোসিয়েটিক ভাষা পরিবারের দক্ষিণ আরবীয় উপগোষ্ঠীর অন্তর্গত। সাবাইয়ান ভাষায় তৃতীয় ব্যক্তিকে চিহ্নিত করার জন্য এবং কারণিক উপসর্গ হিসাবে h কে ব্যবহার করে যা পুরাতন আরবীয় গোষ্ঠীর অন্যান্য সদস্য ভাষা থেকে সাবাইয়ানকে পৃথক করেছে; অন্যান্য ভাষাগুলি এই ক্ষেত্রে s1 ব্যবহার করে; এই জন্য সাবাইয়ানকে h-ভাষা এবং অন্যদের s-ভাষা বলে।
লিপি
সাবাইয়ান দক্ষিণ আরবীয় বর্ণমালায় রচিত হয়েছিল, এবং হিব্রু ও আরবিদের মতো কেবল ব্যঞ্জনবর্ণ হিসাবে চিহ্নিত হয়েছিল, মাতৃপাঠের সাথে শুধু স্বরবর্ণের ইঙ্গিত পাওয়া যায়। বহু বছর ধরে কেবলমাত্র প্রচলিত মাসনাদ লিপির (সাবাইয়ান ms3nd) শিলালিপি ছিল আবিষ্কার করা গ্রন্থ, তবে ১৯৭৩ সালে অন্য ক্ষুদ্র এবং টানা-লেখা লিপিতে নথিগুলি আবিষ্কার হয়েছিল, খ্রিস্টপূর্ব প্রথম শতাব্দীর দ্বিতীয়ার্ধে থেকে; এখন পর্যন্ত কেবলমাত্র কয়েকটি প্রকাশিত হয়েছে।
খ্রিস্টপূর্ব ৮ম শতাব্দীর শুরুতে ইরিত্রিয়া, জিবুতি, ইথিওপিয়া এবং ইয়েমেনে দক্ষিণ আরবি বর্ণমালা ব্যবহৃত হয়, তিনটি স্থানেই পরবর্তীতে গীজ বর্ণমালায় বিবর্তিত হয়েছে। যাইহোক গীজ ভাষা সাবাইয়ান বা আদি দক্ষিণ আরবীয় ভাষার বংশধর হিসাবে বিবেচিত হয় না; এবং ভাষাগত প্রমাণ রয়েছে যে খ্রিস্টপূর্ব ২০০০ এর আগে থেকেই ইরিত্রিয়া ও ইথিওপিয়ায় সেমিটিক ভাষা ব্যবহার হয়েছিল এবং কথ্য হ্ত।
সাবাইয়ান প্রায় ১০৪০ উৎসর্গীকৃত শিলালিপি, ৮৫০ স্থাপনা শিলালিপি, ২০০ আইনি গ্রন্থ এবং ১৩০০ ক্ষুদ্র দেওয়ালের ছবিতে (শুধুমাত্র ব্যক্তিগত নাম রয়েছে) সত্যায়িত। যেকোনো বিষয়ের কোন সাহিত্য পাঠ এখনও প্রকাশিত হয়নি। প্রাসঙ্গিক উৎসের এই স্বল্পতা, এবং শিলালিপির গঠনগুলির সীমাবদ্ধতা সাবাইয়ান ব্যাকরণের একটি পরিপূর্ণ ধারণা পাওয়া দুঃসাধ্য করে তুলেছে। কাঠের টুকরাই খোদাই করা টানা হাতে (জাবুর নামে পরিচিত) লেখা হাজার হাজার শিলালিপি পাওয়া গেছে এবং এরা যে মধ্য সাবাইয়ান যুগের তা নির্ণয় করা হয়েছে ; এই নথিগুলি অক্ষর এবং বৈধ দলিয়ালদি উপস্থাপন করে এবং ব্যাকরণগত গঠনগুলির বৈচিত্রতা বর্ণনা করে।
বৈচিত্র্যতা
পরবর্তী সাবাইয়ান যুগে দেবতাদের প্রাচীন নামগুলির আর উল্লেখ করা হয়নি এবং কেবলমাত্র একটি দেবতা রাহমানানকে উল্লেখ করা হয়েছে। সাবাইয়ান ভাষায় সর্বশেষ প্রকাশিত শিলালিপি ৫৫৪/৯ খ্রিষ্টাব্দের। ইসলামের দ্রুত সম্প্রসারণের মাধ্যমে ভাষার চূড়ান্ত বিলুপ্তি ঘটে পরবর্তীতে,সাবাইয়ানকে সম্পূর্ণভাবে দমন করে, যা উত্তর আরবি বা মুডারিক ভাষাকে সঙ্গে নিয়ে আসে এবং সংস্কৃতি ও লেখার ভাষা হয়ে ওঠে।
পশ্চিম ইয়েমেনী পার্বত্য অঞ্চলে এই উপভাষা ব্যবহৃত হত, যা মধ্য সাবাইয়ান হিসাবে পরিচিত, খুবই সমজাতীয় এবং সাধারণত শিলালিপিগুলির ভাষা হিসাবে ব্যবহৃত হত, বিচ্ছিন্ন উপভাষাগুলি সাধারণত কেন্দ্রীয় উচ্চভূমিগুলির আশেপাশের অঞ্চলে যেমন পূর্ব আল-জাওফের হারাম শহরে গুরুত্বপূর্ণ উপভাষা হিসাবে পাওয়া যেত। হারামিক উপভাষার শিলালিপিগুলি, যা উত্তর আরবি ভাষা দ্বারা ক্ঠোরভাবে প্রভাবিত হয়েছিল, সাবাইয়নের একটি রূপ হিসেবেও বিবেচিত হত। হিমিয়ারীরা খ্রিস্টপূর্ব ২য় শতাব্দীর শেষের দিকে আবির্ভূত হয়েছিল, পরে সাবাইয়ান রাজ্য দখল করে এবং শেষ পর্যন্ত তাদের রাজধানী জাফর থেকে সমস্ত ইয়েমেনের শাসন করেছিল। হিমিয়ারীরা দক্ষিণ আরবী ভাষা নয় সেমিটিক ভাষায় কথা বলেছিল, তা সত্ত্বেও তারা সাবাইয়ানকে একটি লিখিত ভাষা হিসাবে ব্যবহার করেছিল।
ধ্বনিবিজ্ঞান
স্বরবর্ণ
যেহেতু সাবইয়ান স্বরবর্ণগুলিকে অচিহ্নিত রেখে একটি অবজাদ লিপিতে লেখা হয়েছে, তাই স্বরবর্ণ-প্রক্রিয়া সম্পর্কে নিশ্চিতভাবে কিছু বলা যায় না। তবে, অন্যান্য সেমিটিক ভাষার উপর ভিত্তি করে, সাধারণত এটি অনুমান করা যায় যে এর কমপক্ষে a, i এবং u তিনিট স্বরবর্ণ ছিল, যা সংক্ষিপ্ত এবং দীর্ঘ উভয়ই ā, ī, ū হ্ত। পুরাতন সাবাইয়ানে দীর্ঘ সরবর্ণগুলি ū এবং ī মাঝে মাঝে w এবং y এর মাতৃ পাঠ অক্ষর হিসাবে ব্যবহার হত। পুরানো সময়কালে এটি মূলত শব্দে চূড়ান্ত অবস্থানে ব্যবহৃত হত, তবে মধ্য এবং শেষের দিকে সাবাইয়ানে এটি সাধারণত মাঝামাঝি অবস্থানে ব্যবহৃত হত। দীর্ঘ স্বরবর্ণ ā লেখার কোনও উপায় সাবাইয়ানের ছিল না কিন্তু পরে র‌্যাডমানাইট উপভাষার শিলালিপিগুলিতে h বর্ণটি কখনও কখনও বহুবচনে অঙ্কিত হয় যেখানে এটি ব্যুৎপত্তিগতভাবে প্রত্যাশিত ছিল না; এইভাবে bnhy (গঠনমূলক অবস্থাঃ ছেলেরা) পরিবর্তে সাধারণ bny; সন্দেহ করা হচ্ছে যে এই নিষ্পাদক অংশ ā স্বরবর্ণকে উপস্থাপন করে। দীর্ঘ স্বরবর্ণগুলি ū এবং ī নিশ্চিতভাবে ব্যক্তিগত সর্বনাম hmw (তাদের) গঠনগুলিতে ইঙ্গিত করা হয়েছে বলে মনে হয়; ykwn এর মৌখিক রূপ (গ্লাইড ykn ব্যতীত লিখিত; সে হবে) এবং ছদ্মবেশযুক্ত কণায়-mw, and -my সম্ভবত জোর দেওয়ার জন্য ব্যবহৃত হত।
সন্ধিস্বর
আদি সাবাইয়ান শিলালিপিতে প্রোটো-সেমেটিক সন্ধিস্বর aw এবং ay বজায় ছিল, w এবং y বর্ণের সাথে লেখা হত; পরবর্তী পর্যায়ে একই শব্দগুলি এই বর্ণগুলি ছাড়াই পাওয়া যেত, যা গবেষকদেরকে (যেমন স্টেইন) এই সিদ্ধান্তে নিয়ে যায় যে শব্দগুলি ততক্ষণে ō এবং ē এতে স্ংকুচিত হয়েছে (এছাড়া যদিও aw → ū এবং ay → ī সম্ভব হতে পারে)
ব্যঞ্জনবর্ণ
সাবাইয়ান, প্রোটো-সেমেটিকের মত, তিনটি স-কার ধ্বনিযুক্ত রুপ আছে, স্বতন্ত্র বর্ণ দ্বারা প্রকাশিত করা হয়, এই শব্দগুলির সঠিক ধ্বনিগত প্রকৃতি এখনও অনিশ্চিত। সাবাইয়ান অধ্যয়নের প্রথম দিকে হিব্রু অক্ষরগুলি ব্যবহার করে প্রাচীন দক্ষিণ আরবীয় ভাষা অনুলিপি করা হয়েছিল। দন্তমূলীয় বা পশ্চাৎদন্তমূলীয় ঘর্ষণপ্রসুত ধ্বনিগুলি বিতর্কিত থেকে যায়। প্রাথমিক সময়কালে অনেকটা অনিশ্চয়তার পরে নিকোলাস রোডোকানাকিস এবং অন্যদের দ্বারা নেতৃত্ব গ্রহণ করা হয়েছিল কর্পাস ইনসিলিঙ্কাম সেমিটিকারাম (s, š,and ś) এর জন্য, যতক্ষণ না পর্যন্ত এফ এল বেস্টন এটিকে s এর সাথে প্রতিস্থাপনের পরে ১-২ সাবস্ক্রিপ্টের প্রস্তাব দিয়েছিলেন। এই সর্বশেষ সংস্করণটি মূলত ইংরেজি-ভাষী বিশ্বকে দখল করে নিয়েছিল, যদিও জার্মান-ভাষী অঞ্চলে, উদাহরণস্বরূপ, পুরানো প্রতিলিপিগুলি, যা নিচের টেবিলে দেওয়া হয়েছে, আরও বিস্তৃত। এগুলি বিস্টন দ্বারা s1, s2, এবং s3 হিসাবে প্রতিলিপি করা হয়েছিল। প্রোটো-সেমেটিক স-কার ধ্বনিযুক্ত অক্ষরগুলির সর্বশেষ পুনর্গঠনের কথা মাথায় রেখে, আমরা এটি নির্ধারণ করতে পারি যে s1সম্ভবত সাধারণ s বা [ʃ] এর মত উচ্চারিত হয় অথবা s2 সম্ভবত পার্শ্বীয় ঘর্ষণ প্রসুত ধ্বনি এবং s3 এফ্রিকেটেড [t͡s] হিসেবে অনুভূত হত। তিনটি শব্দের মধ্যে পার্থক্য পুরানো সাবাইয়ান এবং মধ্য সাবাইয়ান জুড়ে বজায় রাখা হয়, তবে শেষের দিকে s1 and s3 একত্র হয়ে যায়। নিম্ম লিখিত n প্রাচীন সাবাাইয়াক পর্যায় শেষ না হওয়া পর্যন্ত প্রদর্শিত হয়নি। মধ্য সাবাইয়ান হারামিটিক উপভাষা প্রায়শই s3 > s1 পরিবর্তন প্রদর্শন করে,উদাহরণস্বরূপ: ˀks1wt ("জামাকাপড়"), সাধারণ সাবাইয়ান ks3wy ।
ঝোরালো ব্যঞ্জনবর্ণের সঠিক প্রকৃতি q, ṣ, ṭ, ẓ এবং ḑ ও বিতর্কিত বিষয় হিসাবে রয়ে গেছে; এগুলি কি আধুনিক আরবীয়ের মতো উচ্চারণ ছিল নাকি তারা ইথিওপিওয়ের মতো শ্বাসরন্ধ উচ্চারণের মত ছিল (এবং প্রোটো-সেমিটিক পুনর্গঠিত)? উভয় সম্ভাবনা সমর্থন করার যুক্তি আছে। যাইহোক, মধ্য সাবাইয়ান থেকে শুরু করে ṣ এবং ẓ প্রতিনিধিত্বকারী বর্ণগুলি ক্রমবর্ধমানভাবে অন্তঃপরিবর্তিত হয়, যা দেখে মনে হয় যে তারা একসাথে একই ধ্বনির ভিবিন্ন রুপ হিসাবে পড়েছে। প্রোটো-সেমেটিক *p এর প্রতিচ্ছবি হিসাবে ঘর্ষিত স্পর্শবর্ণ f এর অস্তিত্ব আংশিকভাবে লাতিন পান্ডুলিপি দ্বারা প্রমাণিত হয়েছে। শেষের দিকে সাবাইয়ান ḏ এবং z একত্র হয়ে যায়। পুরানো সাবাইয়ানে n শব্দটি মাঝেমধ্যে নিম্নলিখিত ব্যঞ্জনবর্ণের সাথে মিলিত হয়, তবে পরবর্তী সময়ে এই আত্তীকরণটি ছিল রীতিসিদ্ধ। জবুর ক্ষুদ্র লিপিটিতে এমন কোনও বর্ণ আছে বলে মনে হয় না যা ẓ শব্দটির প্রতিনিধিত্ব করে, এবং এর পরিবর্তে ḑ দিয়ে এটি প্রতিস্থাপন করবে; উদাহরণস্বরূপ: mfḑr ("ধারণক্ষমতার একটি পরিমাপ"), মুসনাদ লিপিটিতে রচনা: mfẓr।
ব্যক্তিগত সর্বনাম
অন্যান্য সেমিটিক ভাষাগুলির মতো সাবাইয়ানেও স্বতন্ত্র সর্বনাম এবং সর্বনামীয় প্রত্যয় উভয়ই ছিল। কাতাবানিয়ান এবং হ্যাড্রামাউটিকের প্রত্যয়গুলি সহ সত্যায়িত সর্বনামগুলি নিম্নরূপঃ
অন্য দক্ষিণ আরবীয় ভাষায় কোন স্বতন্ত্র সর্বনাম চিহ্নিত করা যায় নি। প্রথম এবং দ্বিতীয় ব্যক্তির স্বতন্ত্র সর্বনামগুলি স্মারক শিলালিপিতে খুব কমই সত্যায়িত হয়, তবে সম্ভবত সাংস্কৃতিক কারণে; সম্ভাবনা ছিল যে, যিনি সেগুলি প্রয়োগ করেছিলেন তার দ্বারা এই পাঠ্যগুলি রচনা বা নিবন্ধিত কোনটিই করা হয়নিঃ অতঃপর তারা তৃতীয় সর্বনাম ব্যবহার করেছেন  যিনি ইমারত বা উৎসর্গের জন্য অর্থ প্রদান করছেন তাকে উল্লেখ করতে। সাবাইয়ানে সর্বনামের ব্যবহার অন্যান্য সেমেটিক ভাষার সাথে মিল রয়েছে। ক্রিয়াপদ এবং অব্য্যগুলিতে উদ্দেশ্য বোঝাতে সর্বনাম প্রত্যয়টি ব্যবহার করা হয়; এভাবে: qtl-hmw "তিনি তাদের হত্যা করলেন"; ḫmr-hmy t'lb "তালাব দু'জনের জন্যই ঢেলে দিলেন; যখন প্রত্যয়গুলিতে বিশেষ্য যুক্ত হয়, তারা অধিকরণ নির্দেশ করে:'bd-hw "তার দাস"। স্বাধীন সর্বনাম বিশেষ্যমূলক এবং মৌখিক বাক্যগুলির বিষয় হিসাবে কাজ করে:  mr' 't "তুমিই প্রভু"(একটি বিশেষ্যমূলক বাক্য); hmw f-dmdw "তারা ধন্যবাদ জানায়" (একটি মৌখিক বাক্য)।
কারক, বচন এবং লিঙ্গ
পুরাতন দক্ষিণ আরবীয় বিশেষ্য দুটি লিঙ্গের মধ্যে পড়ে: পুংলিঙ্গ এবং স্ত্রীলিঙ্গ। স্ত্রীলিঙ্গটি সাধারণত একবচনগুলিতে –t সমাপ্তি দ্বারা নির্দেশিত হয়: bʿl "স্বামী" (পুংলিঙ্গ ), bʿlt "স্ত্রী" (স্ত্রীলিঙ্গ ),hgr "শহর" (পুংলিঙ্গ ), fnwt "খাল" (স্ত্রীলিঙ্গ )। সাবাইয়ান বিশেষ্যগুলির একক, দ্বৈত এবং বহুবচনের জন্য গঠন রয়েছে। মূল পরিবর্তন না করেই একবচন গঠিত হয়, বহুবচন বিভিন্ন উপায়ে এমনকি একই শব্দেও গঠিত হতে পারে।
দ্বিবচন ইতিমধ্যে পুরানো সাবাইয়ানে অদৃশ্য হতে শুরু করেছে; ব্যাকরণগত অবস্থা অনুযায়ী এর সমাপ্তি ভিন্ন হয়ঃ ḫrf "বছর" হতে ḫrf-n "দুই বছর" (অনির্দিষ্ট অবস্থা)।
সাবাইয়ানে প্রায় নিশ্চিতভাবে স্বরধ্বনিসম্পর্কিত একটি কারক বিভক্তি প্রণালী ছিল, কিন্তু যেহেতু স্বরবর্ণগুলি জড়িত ছিল তারা লেখাগুলিতে স্বীকৃত হয়নি; সর্বোপরি গঠনগত অবস্থায়,কয়েকটি চিহ্ন সংরক্ষণ করা হয়েছে, ।
ব্যাকরণগত অবস্থা
অন্যান্য সেমিটিক ভাষাগুলির মতো সাবাইয়ানেরও কয়েকটি ব্যাকরণগত অবস্থা রয়েছে, যা লিঙ্গ এবং বচন অনুসারে বিভিন্ন সমাপ্তি দ্বারা নির্দেশিত হয়। একই সময়ে বহিরাগত বহুবচন এবং দ্বিবচনগুলির নিজস্ব ব্যাকরণগত অবস্থার জন্য নিজস্ব সমাপ্তি রয়েছে, যখন অভ্যন্তরীণ বহুবচনগুলি একবচনের মতো আচরণ করে। অন্যান্য সেমিটিক ভাষায় পরিচিত গঠনগত অবস্থা ছাড়াও, একটি অনির্দিষ্ট অবস্থা এবং একটি নির্দিষ্ট অবস্থা রয়েছে,যার কাজগুলি নিচে ব্যাখ্যা করা হয়েছে। নিম্নলিখিতগুলি সমাপ্তির বিস্তারিত অবস্থা:
ব্যাকরণগত তিনটি অবস্থার বাক্যগত এবং শব্দার্থক কাজ রয়েছে;
সমাপিকা
সমাপিকা ক্রিয়া মূলত অতীতে ঘটেছিল এমন কিছু বর্ণনা করতে ব্যবহৃত হয়, ক্ল্যাসিক্যাল আরবীয়ের মত, শর্তাধীন বাক্যাংশের আগে এবং শর্তসাপেক্ষ সংকেতযুক্ত আপেক্ষিক বাক্যাংশগুলিতে এটি বর্তমানের কোনও ক্রিয়া বর্ণনা করে। উদাহরণ স্বরূপঃ w-s3ḫly Hlkʾmr w-ḥmʿṯt "And Hlkʾmr and ḥmʿṯt দোষী সাব্যস্ত করেছে (দ্বিবচন)"।
অসমাপিকা
অসমাপিকা ক্রিয়া সাধারণত প্রকাশ করে যে পূর্বে উল্লিখিত স্বরূপ একই সময়ে কিছু ঘটেছে, বা এটি কেবল বর্তমান বা ভবিষ্যতকে প্রকাশ করতে পারে। চারটি ক্রিয়ার প্রকার আলাদা করা যায়:
অনুজ্ঞাসূচক
অনুজ্ঞাসূচক বাক্যগুলি কাঠের জাবর লিপিতে লেখা গ্রন্থগুলিতে পাওয়া যায়, এবং fˁl(-n) গঠনটি রয়েছে । উদাহরণ স্বরূপঃ w-'nt f-s3ḫln ("এবং তুমি (একবচন) দেখাশোনা করো")।
উদ্ভূত শাখাগুলি
ক্রিয়াগুলির ব্যঞ্জনাত্মক মূল পরিবর্তন করে তারা বিভিন্ন শাখা তৈরি করতে পারে, যা তাদের অর্থ পরিবর্তন করে।সাবাইয়ানে (এবং অন্যান্য প্রাচীন দক্ষিণ আরবীয় ভাষায়) এ জাতীয় ছয়টি শাখা সত্যায়িত হয়।
ধারাগুলির অবস্থান
ধারাগুলির ব্যবস্থাটি সাবাইনে সামঞ্জস্যপূর্ণ নয়। একটি শিলালিপির প্রথম ধারাটিতে সর্বদা ক্রম থাকে (কণা-) বিষয়- উদ্দেশ্য (sv), একটি শিলালিপিটির অন্যান্য প্রধান ধারাগুলি w-  দ্বারা প্রবর্তিত হয়- "এবং" এবং যেমন অধস্তন বাক্য - উদ্দেশ্যের গুনের ক্রম- বিষয়(VS) সর্বদা থাকে। একই সাথে f দ্বারা উদ্দেশ্যের গুন বা ধর্ম প্রবর্তিত হতে পারে। উদাহরণ:
আপেক্ষিক ধারা
সাবায়ানে, আপেক্ষিক ধারাগুলি একটি সম্পর্কিত যেমন ḏ-, ʾl, mn-; দ্বারা চিহ্নিত করা হয়, মুক্ত আপেক্ষিক ধারাগুলিতে এই চিহ্নিতকরণটি বাধ্যতামূলক। অন্যান্য সেমিটিক ভাষার মতো সাবাইয়ানে পুনরধিকারক সর্বনাম খুব কমই পাওয়া যায়।
লে মিজেরাবল (১৯৩৫-এর চলচ্চিত্র)
লে মিজেরাবল (Les Misérables) হল ১৯৩৫ সালে মুক্তিপ্রাপ্ত মার্কিন নাট্য চলচ্চিত্র। ভিক্টর হুগোর একই নামের উপন্যাস অবলম্বনে চলচ্চিত্রটির চিত্রনাট্য রচনা করেন ডব্লিউ. পি. লিপসকম্ব এবং পরিচালনা করেন রিচার্ড বলেস্লাভ্‌স্কি। এটি ফক্স ফিল্ম করপোরেশনের সাথে মিলে টুয়েন্টিয়েথ সেঞ্চুরি ফক্স গঠনের পূর্বে টুয়েন্টিয়েথ সেঞ্চুরি পিকচার্সের শেষ চলচ্চিত্র। এতে শ্রেষ্ঠাংশে অভিনয় করেছেন ফ্রেড্রিক মার্চ ও চার্লস লটন। চলচ্চিত্রটি হুগোর উপন্যাস অনুসরণ করে নির্মিত হলেও এতে অনেক বৈসাদৃশ্য রয়েছে।
চলচ্চিত্রটি শ্রেষ্ঠ চলচ্চিত্রসহ চারটি বিভাগে একাডেমি পুরস্কারের মনোনয়ন লাভ করে এবং ন্যাশনাল বোর্ড অব রিভিউ ছবিটিকে ১৯৩৫ সালের ষষ্ঠ সেরা চলচ্চিত্রের মর্যাদা দেয়।
সমালোচনামূলক প্রতিক্রিয়া
পর্যালোচনাভিত্তিক ওয়েবসাইট রটেন টম্যাটোস-এ ১০টি পর্যালোচনার ভিত্তিতে ৮.২/১০ গড়ে ছবিটির রেটিং স্কোর ৯০%। ভ্যারাইটি-র চলচ্চিত্র সমালোচক ইমানুয়েল লেভি লিখেন, "রিচার্ড বলেসলাভ্‌স্কির ১৯৩৫ সালের ফক্সের এই নির্মাণ খুবই ব্যপৃত, ও ভিক্টর হুগোর বিখ্যাত উপন্যাসের অরূঢ় উপযোগকরণ, যা উৎসের প্রতি বিশ্বস্ত।
হুয়া কুওফেং
হুয়া কুওফেং (১৬ ফেব্রুয়ারি ১৯২১ – ২০ আগস্ট ২০০৮) চীনের কমিউনিস্ট পার্টির সদস্য ছিলেন চীনের কমিউনিস্ট পার্টির চেয়ারম্যান এবং পিপলস রিপাবলিক অফ চীনের প্রিমিয়ার পিপলস রিপাবলিক অফ প্রিমিয়ার। হুয়া প্রধানমন্ত্রী, চৌ এবং চেয়ারম্যান মাও এর মৃত্যুর পর সরকার, দল এবং সামরিক বাহিনীর প্রধান কার্যালয় দখল করেন, কিন্তু ১৯৭৮ সালে আরো প্রতিষ্ঠিত পার্টি পরিসংখ্যান দ্বারা ক্ষমতা থেকে বাধ্য হয় এবং তারপর রাজনৈতিক দৃশ্য থেকে ফিরে।
মূলত শানসি প্রদেশ থেকে, হুয়া ১৯৪৯ থেকে ১৯৭১ সাল পর্যন্ত হুনান ভাষায় একটি আঞ্চলিক আধিকারিক হিসেবে ক্ষমতায় অধিষ্ঠিত, জিয়াংটন এর প্রিফেকচার পার্টি কমিটি সচিব হিসাবে কাজ করে, মাও এর বাড়ি এলাকা, তারপর সাংস্কৃতিক বিপ্লব এর পরবর্তী পর্যায়ে প্রদেশের পার্টি সচিব হিসাবে। হুয়া ১৯৭৬ সালের গোড়ার দিকে জাতীয় পর্যায়ে উন্নীত হয়েছিল, এবং মূলত মাও-এর প্রতি তার অবিশ্বস্ত আনুগত্যের জন্য পরিচিত ছিল। চৌ এনলাইয়ের মৃত্যুর পর মাও হুয়াকে রাষ্ট্রীয় পরিষদের প্রিমিয়ার পদে নিযুক্ত করে, সরকারি কাজকর্মের তত্ত্বাবধানে, এবং প্রথম ভাইস চেয়ারম্যান কমিউনিস্ট পার্টি, যা তাকে মাও মনোনীত উত্তরাধিকারী করেছে।
জেন অস্টেন
জেন অস্টেন (ইংরেজি: Jane Austen) (১৬ ডিসেম্বর, ১৭৭৫ – ১৮ জুলাই, ১৮১৭) একজন মহিলা ইংরেজ ঔপন্যাসিক, যিনি মূলত তাঁর ছয়টি প্রধান উপন্যাসের জন্য সুপরিচিত ছিলেন। তার উপন্যাসগুলি মূলত আঠারো শতকের শেষভাগে ইংরেজ ভূস্বামীকেন্দ্রিক সমাজকে উপজীব্য করে রচিত। সমাজে উপযুক্ত স্থানলাভ এবং অর্থনৈতিক নিরাপত্তার জন্য নারীদের বিবাহের উপর নির্ভরশীলতা অস্টিনের বেশির ভাগ উপন্যাসের মূল আখ্যান। আঠারো শতকের দ্বিতীয়ার্ধে ভাবপ্রধান উপন্যাসের বিরুদ্ধ প্রতিক্রিয়াস্বরূপ তার রচনাগুলিকে ঊনিশ শতকের ক্রান্তিলগ্নে উদ্ভূত বাস্তব নির্ভর সাহিত্য শ্রেণীর অন্তর্ভুক্ত করা হয়েছে। তার রচনায় তীক্ষ্ণ প্রহসনের সাথে সাথে তার বাস্তববোধ, হাস্যরস এবং সামাজিক পর্যালোচনা তাকে সমালোচক, বিদ্বান এবং অনুরাগী পাঠকদের মাঝে স্বমহিমায় উপস্থাপন করেছে।
সেনস অ্যান্ড সেন্সিবিলিটি (১৮১১), প্রাইড অ্যান্ড প্রিজুডাইস (১৮১৩), ম্যানসফিল্ড পার্ক (১৮১৪) এবং এমা (১৮১৬) প্রকাশের মধ্য দিয়ে তিনি লেখক হিসেবে সাফল্য অর্জন করেছিলেন। আরও দুটি উপন্যাস লিখেছিলেন তিনি, নর্থেঙ্গার অ্যাবে এবং পারসুয়েশন, -এই দুটি উপন্যাস তার মৃত্যুর পরবর্তীকালে ১৮১৮ সালে প্রকাশিত হয়েছিল।  'স্যান্ডিটন' শিরোনামে আরেকটি উপন্যাস তিনি শুরু করেছিলেন কিন্তু তা শেষ করে যেতে পারেননি। কিশোরদের জন্য লেখা তিন খন্ড পান্ডুলিপিও তিনি রেখে গিয়েছিলেন যার মধ্যে একটি ছিল সংক্ষিপ্ত দিনলিপির আকারে লেখা উপন্যাস লেডি সুসান এবং আরেকটি অসম্পূর্ণ উপন্যাস দ্য ওয়াটসন । তার ছয়টি পূর্ণ দৈর্ঘ্যের উপন্যাসের বেশিরভাগই বেনামে প্রকাশিত হয়েছিল এবং তাঁর জীবদ্দশায় সেগুলো সেভাবে তার জন্য সাফল্যও বয়ে আনেনি।
১৮৩৩ সালে মরণোত্তর কালে তার রচনাগুলি পুনরায় খ্যাতিলাভ করতে শুরু করে। তার উপন্যাসগুলি রিচার্ড বেন্টলির উপন্যাস সংকলনে ও ফার্দিনান্দ কিপারিং এর প্রচ্ছদ সহকারে পুনরায় প্রকাশিত হয়। ধীরে ধীরে এই সৃষ্টিকর্মগুলো আরও প্রশংসা এবং অসাধারণ পাঠকপ্রিয়তা অর্জন করেছিল। ১৯৬৯ সালে, তার মৃত্যুর বাহান্ন বছর পরে, তার ভ্রাতুষ্পুত্র জেন অস্টেনের মেমোয়ার বা স্মরণিকা প্রকাশ করেন যাতে লেখকের জীবনের এক নিরাভরণ চিত্র জনসম্মুখে উঠে আসে।
অস্টেন বহু সমালোচনামূলক প্রবন্ধ এবং সাহিত্যিক সংকলনকে অনুপ্রাণিত করেছেন। তার উপন্যাস থেকে অনুপ্রানিত কিছু বিখ্যাত চলচিত্র হল, ১৯৪০ এর প্রাইড অ্যান্ড প্রেজুডিস, সেনস এন্ড সেনসিটিবিলিটি (১৯৯৫), এমা (১৯৯৬), ম্যানসফিল্ড পার্ক (১৯৯৯), প্রাইড অ্যান্ড প্রেজুডিস (২০০৫ সালের), লাভ অ্যান্ড ফ্রেন্ডশিপ (২০১৬) এবং এমা (২০২০) ইত্যাদি।
জীবনী সম্পর্কিত তথ্য
জেন অস্টেনের জীবন সম্পর্কে উল্লেখযোগ্য তেমন তথ্য পাওয়া যায় না কেবলমাত্র বেঁচে যাওয়া কয়েকটি চিঠি আর তার পরিবারের সদস্যরা যে জীবনীমূলক নোটগুলি লিখেছিলেন সেগুলো ছাড়া। জীবদ্দশায়, অস্টেন সম্ভবত ৩,০০০ টিরও বেশি চিঠি লিখেছিলেন যার মধ্যে ১৬১ টি চিঠি হয়তো অক্ষত থাকতে পারে।  অনেকগুলো চিঠী অস্টেন তার বড় বোন ক্যাসান্দ্রাকে লিখেছিলেন, যিনি  সেগুলোর বেশির ভাগ ১৮৪৩ সালে পুড়িয়ে ফেলেছিলেন এবং বাকি নিজের কাছে রাখা চিঠিগুলোকেও ছিড়ে ফেলেছিলেন। স্পষ্টতই, কাসান্দ্রা তার বোনের চিঠিগুলো যাতে আত্মীয়দের, বিশেষ করে তার ছোট ভ্রাতুষ্পুত্রীদের হাতে যেন না যায়, সেই উদ্দেশ্যে তিনি একাজ করেছিলেন। অস্টেন অনেক সময়ই তার প্রতিবেশি ও আত্মীয়দের সম্পর্কে স্পষ্টভাষায় তীর্যক মন্তব্য করেছেন।   ক্যাসান্দ্রা বিশ্বাস করতেন যে কলহ এড়ানোর স্বার্থে জেনের এই লেখাগুলো ধ্বংস করা উচিত। ফলে অস্টেনের জীবন সংক্রান্ত তথ্যের স্বল্পতা আধুনিক জীবনীবিদদের কাছে একটি বড় বাঁধা।
পরিস্থিতি আরও জটিল হয়েছিল যখন তার পরিবারের পরবর্তী প্রজন্মের সদস্যরা অস্টেনের জীবনের যেটুকু অস্বচ্ছ তথ্য অবশিষ্ট ছিল তাও নিশ্চিহ্ন করে দেয়। জেনের বড় ভাইয়ের উত্তরাধিকারিদের সূত্রে জানা যায়, বড় ভাই অ্যাডমিরাল ফ্রান্সিস, অস্টেনের আরও চিঠি ধ্বংস করেছিলেন; ১৮১৮ সালে তার ভাই লিখেছেন "জীবনী বিজ্ঞপ্তি" থেকে বিশদ বিবরণ বাদ দেয়া হয়েছে; এবং এই বাদ দেয়ার কাজ করেন সালে তার ভ্রাতুষ্পুত্ররা। ১৮৬৯ ও ১৯১৩ দ্বারা প্রকাশিত স্মৃতিকথা এ মেমোয়ার অফ জেন অস্টেন এবং উইলিয়াম ও রিচার্ড আর্থার অস্টেন লিঘের জেন অসটেন: হার লাইফ অ্যান্ড লেটারস- গ্রন্থে অস্টেনের জীবনের অনেক তথ্যই অনুপস্থিত ছিল। এভাবে তার পরিবার ও আত্মীয়স্বজনরা তাদের সৌম্য শান্ত জেনের যে ভাবমূর্তি গঠন করেছিলেন তা তাদের পক্ষপাতিত্বকে প্রতিফলিত করেছে এবং অস্টেনকে তারা এমন একজন নারী হিসেবে চিত্রায়িত করেছেন যার পারিবারিক পরিস্থিতি সুখী  এবং যার পরিবারই তার জীবনের মূল ভিত্তি ছিল।  আধুনিক জীবনীগুলোতে অস্টেনের চিঠিপত্র ও পারিবারিক জীবনী সম্পর্কিত বাদ দেয়া তথ্যগুলোকে আবারো সংযোজনের চেষ্টা করা হচ্ছে, অস্টেনের জীবনিকার ও গবেষক পণ্ডিত জ্যান ফার্গাসের মত অনুযায়ী, অস্টেন চরম অসুখী জীবনযাপন করতেন এবং তিনি "পুরোপুরি অপ্রীতিকর পারিবারিক পরিবেশে বন্দী একজন তিক্ত, হতাশাগ্রস্ত নারী ছিলেন" এ ধরনের বৈপরীত্যমূলক ধারণাকে এড়িয়ে থাকাটা একটি বড় চ্যালেঞ্জ।
সমাজের এক একান্নবর্তী পরিবারে। তিনি মূলত তার পিতা ও ভাইদের কাছে লেখাপড়া শেখেন এবং কিছুটা নিজে পড়াশোনা করেও শেখেন। পেশাদার লেখক হিসেবে তার উত্থানের পিছনে তার পরিবারের স্থায়ী সমর্থনের একটি বিশেষ ভূমিকা রয়েছে। কৈশোর থেকে ৩৫ বছর বয়স পর্যন্ত তিনি সাহিত্য রচনার কাজ করে গেছেন। এই সময়কালের মধ্যে তিনি একাধিক সাহিত্যিক রূপ নিয়ে পরীক্ষানিরীক্ষা করেন। এর মধ্যে তিনি পত্রোপন্যাস রচনার কাজেও হাত দিয়েছিলেন, কিন্তু লেখার ক্ষেত্রে পরে সেই বিশেষ শৈলীটি তিনি পরিত্যাগ করেন। তিনি তিনটি উপন্যাস রচনা করে সেই উপন্যাসগুলি বারংবার সংশোধন করেন এবং চতুর্থ একটি উপন্যাস রচনায় হাত দেন। ১৮১১ থেকে ১৮১৬ সালের মধ্যে তার সেন্স অ্যান্ড সেন্সিবিলিটি (১৮১১), প্রাইড অ্যান্ড প্রেজুডিস (১৮১৩), ম্যানসফিল্ড পার্ক (১৮১৪) এবং এমা (১৮১৬) নামে চারটি উপন্যাস প্রকাশিত হয়। লেখক হিসেবে তিনি সাফল্যও অর্জন করেন। এছাড়া তিনি নরদ্যাঙ্গার অ্যাবি ও পারসুয়েশন নামে দুটি উপন্যাসও রচনা করেন। এগুলি তার মৃত্যুর পর ১৮১৮ সালে প্রকাশিত হয়। অস্টেন স্যান্ডিটন শিরোনামে আরও একটি উপন্যাস রচনার কাজে হাত দিয়েছিলেন, কিন্তু সেটি সমাপ্ত করে যেতে পারেননি।
অস্টেনের উপন্যাসগুলি অষ্টাদশ শতাব্দীর দ্বিতীয়ার্ধের ভাবোপন্যাসের সমালোচনামূলক পুনরীক্ষণ এবং ঊনবিংশ শতাব্দীর বাস্তবতাবাদী সাহিত্য শৈলীর উত্থানের এক গুরুত্বপূর্ণ সোপান। তার উপন্যাসের প্লট মূলত হাস্যোদ্দীপক । ততকালীন সমাজে সামাজিক মর্যাদা ও অর্থনৈতিক নিরাপত্তা সুনিশ্চিত করতে মহিলারা বিবাহ ব্যবস্থার উপর কতটা নির্ভরশীল ছিল, তারই প্রতিফলন তার লেখনিতে দেখা যায়। তার জীবদ্দশায় তিনি বিশেষ খ্যাতি অর্জন করতে পারেননি। এই সময় মাত্র কয়েকজন সমালোচকই তার রচনার সঠিক মূল্যায়ন করতে পেরেছিলেন। ১৮৬৯ সালে তার এক ভ্রাতুষ্পুত্র আ মেমোয়ার অফ জেন অস্টিন নামে একটি গ্রন্থ প্রকাশ করলে, লেখিকার জনপ্রিয়তা বৃদ্ধি পায়। ১৯৪০-এর দশকের মধ্যে বিদ্বজ্জন সমাজে তিনি একজন মহান ইংরেজ সাহিত্যিকরূপে প্রতিষ্ঠা অর্জন করেন। বিংশ শতাব্দীর দ্বিতীয়ার্ধে অস্টেনকে নিয়ে প্রচুর গবেষণামূলক কাজ হয় এবং এক বিশেষ জেনীয় অনুরাগী সংস্কৃতি গড়ে ওঠে।
২০১০ সালে অক্সফোর্ডের সেন্ট অ্যানি'জ কলেজের ক্যাথরিন সুদারল্যান্ড অস্টেনের ১০০০ পৃষ্ঠা পত্রাবলি ও পাণ্ডুলিপি পরীক্ষা করে জানিয়েছেন, যে পরিশীলিত গদ্যের জন্য অস্টিন বিখ্যাত তা হয়তো অন্য কোন ব্যাক্তির দ্বারা ব্যাপকভাবে সম্পাদিত। এই সম্পাদনার কাজটি সম্ভবত করেছিলেন অস্টেনের সম্পাদক তথা বিশিষ্ট কবি ও ধ্রুপদি সাহিত্য বিশারদ উইলিয়াম গিফোর্ড। পাণ্ডুলিপিতে অস্টিনের নিজের যে লেখা ও বানান পাওয়া যায় তা ব্যক্তিগত ধাঁচের লেখা এবং কিছুটা ভ্রান্তিজড়িত। অক্সফোর্ড বিশ্ববিদ্যালয় ও লন্ডনের কিংস কলেজের উদ্যোগে তিন বছরের গবেষণার ফলে এই তথ্যটি জানা গিয়েছে।
পারিবারিক পরিচিতি
জেন অস্টেন ১৬ ডিসেম্বর ১৭৭৫ সালে হ্যাম্পশায়ারের স্টিভেনটনে জন্মগ্রহণ করেন। তার পিতা-মাতার প্রত্যাশিত সময়ের এক মাস পরে তিনি ভূমিষ্ঠ হন। তার জন্মের পর তার পিতা তার মাতাকে এক চিঠি লেখেন যাতে এই বিষয়ে তিনি উল্লেখ করেছিলেন। তিনি সেই চিঠিতে এও উল্লেখ করেছিলেন যে নবজাতক শিশুটি বর্তমানে ক্যাসির ক্রীড়ার সাথী মাত্র, সে তার ভবিষ্যতের উপযুক্ত সঙ্গী হয়ে উঠবে। ১৭৭৬ সালের শীতঋতু ছিল অত্যন্ত কঠোর এবং সেকারনে এপ্রিল মাসের আগে নবজাতক শিশুটির ধর্মীয় দীক্ষা গ্রহণের রীতি সম্ভব হয়ে ওঠেনি। অবশেষে ৫ ই এপ্রিল স্থানীয় এক গির্জায় তার দীক্ষা গ্রহণের কাজ সম্পূর্ণ হয় এবং তার নামকরন করা হয় জেন।
জেনের পিতা জর্জ অস্টেন স্টিভেনটনে এবং নিকটবর্তী ডিন অঞ্চলের ইংরেজ যাজকপল্লীতে ধর্মযাজক হিসাবে নিযুক্ত ছিলেন। পারিবারিক সূত্রে তারা আঞ্চলিক উল ব্যাবসায়ী গোষ্ঠীর অন্তর্ভুক্ত ছিলেন। উত্তারাধিকার সূত্রে তাদের পরিবারের জ্যেষ্ঠ সন্তান পারিবারিক সম্পত্তির অগ্রাধিকার পেত এবং সেই অনুযায়ী সম্পত্তির বিভাজন হত। সেই কারনে জর্জ এবং তার পরিবার দারিদ্র্য অবস্থার সম্মুখীন হয়। তিনি ও তার দুই বোন বাল্যকালেই অনাথ হয়ে পরেন এবং আত্মীয়রা তাদের প্রতিপালনের ভার নিয়েছিলেন। তার বোন ফিলাডেলফিয়া একজন উপযুক্ত জীবনসঙ্গীর সন্ধান করতে ভারতে গমন করেন এবং জর্জ একটি শিক্ষাবৃত্তির সহায়তায় অক্সফোর্ডের সেন্ট জনস কলেজে প্রবেশ করেন। সম্ভবত সেখানেই ক্যাসান্দ্রা লেইয়ের সাথে তার প্রথম দেখা হয়। ক্যাসান্দ্রা সেই অঞ্চলের প্রসিদ্ধ লেই পরিবারের অন্তর্ভুক্ত ছিল। তার পিতা অক্সফোর্ডের অল সোলস কলেজে ধর্মযাজক পদে নিযুক্ত ছিলেন, যেখানে মধ্যবিত্ত পরিবারে ক্যসান্দ্রার প্রতিপালন হয়। ভাগ্যক্রমে তার বড় ভাই তার বড় পিসি পেরটের সম্পত্তির এক বৃহৎ অংশের অংশীদারী পেয়েছিল। সম্পত্তি গ্রহন করার একমাত্র শর্ত ছিল এই যে, তার বড় ভাইকে নাম পরিবর্তন করে লেই-পেরট উপাধি গ্রহন করতে হবে।
সম্ভবত ১৭৬৩ সালে উপহার বিনিময়ের মাধ্যমে জর্জ এবং ক্যাসান্দ্রার বাগদান হয়। জর্জ তার আত্মীয়তা সূত্রে বিত্তশালী টমাস নাইটের অধিনে স্টিভেনটনের ধর্মযাজকদের কলোনিতে কাজ পান। ক্যাসান্দ্রার পিতা মারা যাওয়ার দুই মাস পর ১৭৬৪ সালে্র ১৬ এপ্রিল তারিখে বাথের সেন্ট সুইথিন চার্চে একটি সাধারণ অনুষ্ঠানের মাধ্যমে জর্জ এবং ক্যাসান্দ্রা বিবাহবন্ধনে আবদ্ধ হন। জর্জের সামান্য বেতনের চাকরীতে তাদের পারবারিক আয় ছিল সীমিত। বিবাহ পরবর্তী সময়ে ক্যসান্দ্রার প্রত্যাশা ছিল যে তার মায়ের মৃত্যুর পর উত্তরাধিকার সূত্রে তিনি কিছু লাভ করবেন।
অস্টেন পরিবার ডিন অঞ্চলে কিছুদিন অস্থায়ীভাবে বসবাদ করেছিলেন। পরবর্তীকালে স্টিভেন্টনে, ষষ্ঠদশ শতাব্দীর এক জরাজীর্ণ বাড়ির সংস্কার হওয়ার পর তারা সেখানে বসবাস করতে শুরু করে। ডিনে বসবাস কালে ক্যাসান্দ্রা তার তিন সন্তানের জন্ম দেয়। ১৭৬৫ সালে জেমস, ১৭৬৬ সালে জর্জ এবং ১৭৬৭ সালে এডওয়ার্ড অস্টেনের জন্ম হয়। ক্যাসান্দ্রা তার নবজাতক শিশুদের জন্মের পর বেশ কয়েকমাস নিজ বাসস্থানে রাখতেন এবং তারপর এলিজাবেথ লিটলঊড নামক এক পরিচিত নার্সের সুপারিসে ১২ থেকে ১৮ মাস তাদের প্রতিপালন করতেন।
স্টিভেনটন
১৭৬৮ সালে অস্টেন পরিবার স্টিভেন্টনে স্থায়ীভাবে বসবাস করতে শুরু করে। সেখানে ১৭৭১ সালে তাদের সন্তান হেনরির জন্ম হয়। এইসময় জেনের ভ্রাতা জর্জের বিকাশজনিত অসুখের লক্ষণগুলি ধীরে ধীরে স্পষ্ট হয়ে ওঠে এবং ক্যাসান্দ্রার পক্ষে এই লক্ষণগুলি উপেক্ষা করা প্রায় অসম্ভব হয়ে ওঠে। অনুমান করা হয় যে জর্জ খিঁচুনি জাতীয় রোগের শীকার হতে পারে অথবা মূক ও বধির হয়ে যেতে পারে। সেইকারনে ক্যাসান্দ্রা জর্জের প্রতিপালনের ব্যবস্থা অন্যত্র করতে চেয়েছিলেন।
১৭৭৩ সালে তাদের আরেক সন্তান ক্যাসান্দ্রার জন্ম হয়। এরপর যথাক্রমে ১৭৭৪ সালে ফ্রান্সিস অস্টেন এবং ১৭৭৫ সালে জেনের জন্ম হয়।
ক্যাসান্দ্রা অস্টেনের খুড়তুতো ভাই থমাস লেই ১৭৭০ এবং ১৭৮৯ এর দশকে বেশ কয়েকবার অস্টেনদের নিবাসস্থলে এসেছিলেন, ১৭৮১ সালে তিনি তরুণ ক্যাসিকে বাথ -এ তাদের বাড়িতে যাওয়ার জন্য আমন্ত্রণ জানিয়েছিলেন। বাথ থেকে তার প্রত্যাগমনের সময়কার কিছু নথি পাওয়া গেছে যাতে প্রথমবার জেনের উল্লেখ পাওয়া যায়। লে ফায়ের লেখনি অনুযায়ী, ক্যাসান্দ্রা এবং জেন দুই বোনের মধ্যে গভীর সৌহার্দ্যপূর্ণ সম্পর্ক ছিল। তিনি এও বলেন যে অস্টেন পরিবারের সন্তান ও সন্ততিদের মধ্যে ক্যাসান্দ্রা ও এডওয়ার্ড এর মধ্যে বিশেষ সম্পর্ক ছিল এবং অপরদিকে জেন এবং হেনরি ভাই বোন হিসাবে ঘনিষ্ঠ ছিলেন।
জীবনের এই সময়কালে অস্টেন নিয়মিত গির্জায় যেতেন, বন্ধুবান্ধব এবং প্রতিবেশীদের সাথে মেলামেশা করতেন এবং সন্ধ্যায় পারিবারিক জমায়েতে নিমন্ত্রিতদের সামনে প্রায়শই তার নিজস্ব রচনা - উপন্যাসগুলি পড়তেন। প্রায়শই তাকে প্রতিবেশীদের বাড়ির জমায়েতে, কারোর রাতের ডিনারের নিমন্ত্রনে অথবা টাউন হলের জনসমাবেশ নিয়মিত যোগদান করতে দেখা যেত। তার ভাই হেনরির মতে জেনের নাচের শখ ছিল এবং সে নৃত্যকলায় বিশেষ পারদর্শী ছিল।
শিক্ষাজীবন
১৭৮৩ সালে জেন এবং ক্যাসান্দ্রা অক্সফোর্ড গমন করেন এবং মিসেস অ্যান কয়েলের কাছে শিক্ষাগ্রহণ করতে শুরু করেন। একবছর পর মিসেস কয়েল তাদেরকে নিজের সাথে সাউদাম্পটন নিয়ে যান। কিন্তু শরতের সময় দুই অস্টেন ভগিনী কঠিন টাইফাস অসুখের শীকার হন এবং বিশেস করে জেনের অবস্থা গুরুতর হয়ে পরে এবং সেইকারনে তাদেরকে তাদের বাড়ি ফিরে আসতে হয়। এরপর বেশ কিছুদিন বাড়িতেই অস্টেনের শিক্ষাদান হয়। অবশেষে ১৭৮৫ সালে জেন পুনরায় তার বোনের সাথে বার্ক‌শায়ারের রিডীং অ্যাবে গার্লস স্কুল -এ ভর্তি হন। বিদ্যালয়টি মিসেস লা টোর্নেল নামক এক মহিলার অধিনে ছিল যিনি থিয়েটারের প্রতি বিশেষ অনুরক্ত ছিলেন। স্কুলের পাঠ্যসূচিতে সামান্য ফরাসি ভাসাশিক্ষা, সেলাই-ফোরাইয়ের কাজ, নৃত্য, সঙ্গীত এবং সম্ভবত নাটক অন্তর্ভুক্ত ছিল। ১৭৮৬ সালে দুই বোনকে পুনরায় স্কুল ছাড়তে হয় কারন স্কুলের উচ্চ মাসিক বেতন অস্টেন পরিবারের পক্ষে দেওয়া অসম্ভব হয়ে উঠছিল। ১৭৮৬ সালের পর আর কখনোই অস্টেন তার পারিবারিক পরিবেশের থেকে দূরে জাননি।
এরপর জেনের পরবর্তী শিক্ষা সম্পূর্ণ হয় তার পিতা এবং ভাই জেমস তত্ত্বাবধানে এবং নানা বিষয় সম্পর্কিত বিবিধ বই পঠনের মাধ্যমে। আইরিন কলিন্সের মতে জর্জ অস্টেন তার গৃহশিক্ষকতার জন্য যে ছেলেদের স্কুলের বইগুলি ব্যবহার করতেন সেগুলিও জেন পড়তেন। পিতা জর্জের গ্রন্থাগার এবং পারিবারিক বন্ধু ওয়ারেন হেস্টিংসের গ্রন্থ সংগ্রহের উপর জেনের নিরবচ্ছিন্ন অধিকার ছিল। একত্রে এই সংগ্রহগুলি একটি বিশাল এবং বৈচিত্র্যময় গ্রন্থাগারের সমান ছিল। শোনা যায় অস্টেনের পিতা জেনের লেখার প্রতি আগ্রহ এবং বিভিন্ন বিষয়মূলক লেখনি চর্চার প্রতি সহনশীল ছিলেন এবং উভয় বোনকে তাদের লেখা ও আঁকার জন্য ব্যয়বহুল কাগজ এবং অন্যান্য উপকরণ সরবরাহ করতেন।
জুভেনিলিয়া(১৭৮৭-১৭৯৩)
এই রচনাগুলির মধ্যে একটি ব্যঙ্গাত্মক উপন্যাস পরবর্তীকালে লাভ এবং ফ্রেন্ডশিপ শিরোনামে প্রকাশিত হয়। ১৭৯০ সালে, চৌদ্দ বছর বয়সে অস্টেন এই উপন্যাসটি প্রথম রচনা করেছিলেন। এই বইতে তাকে ততকালীন কিছু জনপ্রিয় উপন্যাসের উপহাস করতে দেখা গেছে। পরের বছর, তিনি দ্য হিস্ট্রি অফ ইংল্যান্ড রচনা করেন। এটি একটি চৌত্রিশ পৃষ্ঠার পাণ্ডুলিপি যাতে জেনের লেখনির সাথে তার বোন ক্যাসান্দ্রার তেরোটি জলরঙের ক্ষুদ্রাকৃতি অন্তর্ভুক্ত ছিল।অস্টেনের জনপ্রিয় ঐতিহাসিক লেখার ব্যাঙ্গাত্মক অনুলিপি রচনা করেছিলেন, যার মধ্যে অলিভার গোল্ডস্মিথের ইতিহাসের ইংল্যান্ড (১৭৬৪) -র ব্যাঙ্গাত্মক অনুলিপি বিশেষ উল্লেখযোগ্য। প্রায় আঠারো বছর বয়স থেকে অস্টেন দীর্ঘ এবং পরিশীলিতভাবে লিখতে শুরু করেছিলেন।
১৭৯২ সালে অস্টেন ক্যাথারিন অর দ্যি বোওয়ার উপন্যাস লিখতে শুরু করে যার সাথে তার লেখনি পরিপক্কতা লাভ শুরু করে। কারনবসত এটি স্থগিত রেখে তিনি সেসময় লেডি সুসান -এর কাজ শুরু করেন। এক বছর পরে তিনি একটি নাটক লেখার কাজ শুরু করেছিলেন যা পরে স্যার চার্লস গ্র্যান্ডিসন এবং আরও পরে হ্যাপি ম্যান নামে প্রকাশিত হয়, এই নাটকটি ৬ টি অঙ্কের একটি ব্যাঙ্গাত্মক নাটক। শুরু করার কিছুদিন পর জেন এই নাটকটির কাজ স্থগিত রেখেছিলেন এবং পরে ১৮৮০ সালে তিনি এটি সম্পূর্ণ করেন। এটি বিভিন্ন স্কুল পাঠ্যপুস্তক, বিশেষ করে অস্টিনের প্রিয় সমসাময়িক উপন্যাস, দ্য হিস্ট্রি অফ স্যার চার্লস গ্র্যান্ডিসন (১৭৫৩) -এর ব্যাঙ্গাত্মক অনুলিপি।
অস্টেন যখন আঠারো বছর বয়সে প্রথমবারের মতো পিসি হয়েছিলেন, তখন তিনি নবজাতক ভাইঝি ফ্যানি-ক্যাথরিন অস্টেন-নাইটকে জুভেনিলিয়ার পাঁচটি ছোট গল্প উপহারস্বরূপ পাঠিয়েছিলেন, যেগুলি এখন 'স্ক্র্যাপস' নামে সুবিখ্যাত। তার আরেক ভ্রাতুস্পুত্র জেন-আনা-এলিজাবেথ অস্টেনকে(১৭৯৩ সালে জন্ম) উৎসর্গ করে তিনি ২রা জুন ১৭৯৩ সালে টু মোর মিসচেভিয়াস মরসেল গল্পটির কাজ শুরু করেন। কিছু নথি থেকে জানা যায় যে ১৮১১ সাল অবধি অস্টেন এই বইটি রচনার কাজে নিযুক্ত ছিলেন এবং ১৮১৪ সালের শেষের দিকে তার ভাইঝি এবং ভাগ্নে, আনা এবং জেমস এডওয়ার্ড অস্টেন, এই গল্পে তাদের গুরত্বপুর্ন‌ সংযোজন রেখেছিলেন।
১৭৯৩ এবং ১৭৯৫ সালের মধ্যে (বয়স আঠারো থেকে বিশ), অস্টেন লেডি সুসান বইটির কাজ সম্পূর্ণ করেন, একটি ছোট উপন্যাস, যা তার লেখিকা জীবনের প্রথম পর্বের সবচেয়ে পরিশীলিত কাজ হিসাবে ধরা হয়।
জ্যানেট টডের মতে, অস্টেনের বহু গল্পের প্রধান চরিত্রে সম্ভবত তার খুড়তুতো বোন এলিজা ডি ফিউইলিড -এর প্রভাব ছিল। তার চটকদার জীবনের গল্প অস্টেনকে বিশেষভাবে প্রভাবিত করেছিল। ১৭৯৪ সালে এলিজার ফরাসি স্বামীর নিধন হয় এবং ১৭৯৭ সালে তিনি জেনের ভাই হেনরি অস্টেনকে বিয়ে করেন।
টম লেফ্রয়
ডিসেম্বর ১৭৯৫ থেকে জানুয়ারী ১৭৯৬ -এর মধ্যে অস্টিনদের স্টিভেনটনের বসতবাড়িতে টম লেফ্রয় নামক এক প্রতিবেশি বালকের আনাগোনা ছিল, তখন অস্টেনের বয়স কুড়ি বছর। লেফ্রয় তখন সবেমাত্র বিশ্ববিদ্যালয়ের পড়াশোনা শেষ করেছেন এবং ব্যারিস্টার হিসেবে প্রশিক্ষণের জন্য লন্ডনে যাওয়ার প্রস্তুতি নিচ্ছিলেন। সম্ভবত প্রতিবেশি বাড়িতে কোনও জমায়েতে জেন এবং ট্ম একে অপরের সঙ্গে পরিচিত হন। ক্যাসান্দ্রার প্রতি অস্টেনের লেখা চিঠি থেকে এটা স্পষ্ট যে তারা প্রায়শই একসঙ্গে সময় কাটাতেন।
বোন ক্যাসান্দ্রার কাছে অস্টেনের লেখা এক চিঠিতে তিনি লেফ্রয়কে ভদ্র, সুদর্শন, সুপুরুষ যুবক হিসাবে বর্ণনা করেছেন। এই চিঠি লেখার পাঁচদিন পর জেন ক্যাসান্দ্রাকে আরেকটি পত্র লেখেন যেখানে পুনরায় লেফ্রয়ের উল্লেখ পাওয়া যায়। সেই সময়কার প্রায় সমস্ত চিঠিতে টমের উল্লেখ থাকত। একটি চিঠিতে তিনি টমের সঙ্গে আশু বিচ্ছেদের কথা উল্লেখ করে গভীর দুঃখ প্রকাশ করেছিলেন।
হ্যালপেরিন -এর মত অনুযায়ী অস্টেন প্রায়ই তার চিঠিতে জনপ্রিয় আবেগপূর্ণ উবাচের ব্যঙ্গ করতেন এবং লেফ্রয় সম্পর্কে চিঠিতে লেখা তার কিছু বিবৃতি বিদ্রূপাত্মক হতে পারে। যাইহোক, এটা স্পষ্ট যে অস্টেন লেফ্রয়ের প্রতি আকৃষ্ট হয়েছিলেন এবং পরবর্তীকালে তার অন্য কোন সঙ্গী তার শূন্যস্থান পূরণ করতে পারেননি। লেফ্রয় পরিবারের হস্তক্ষেপে জানুয়ারির শেষের দিকে টম, জেনের জীবন থেকে বিদায় নেয়। লেফ্রয় এবং অস্টেন উভয়েই তাদের পরিস্থিতি সম্পর্কে ওয়াকিবহাল ছিলেন এবং ভালো করেই জানতেন যে তাদের মধ্যে বৈবাহিক সম্পর্ক হওয়া সম্ভব নয়। টম লেফ্রয় পরে যখনই হ্যাম্পশায়ারে এসেছিলেন, তাকে অস্টেন পরিবারের থেকে দূরে রাখা হয়েছিল এবং জেনও আর কখনও তার সঙ্গে দেখা করেননি।
১৭৯৮ সালে টম লেফ্রয় তার বোনকে একটি চিঠি লিখেছিলেন যাতে জেনের উল্লেখ ছিল, যা দেখে অনুমান করা যায় যে দীর্ঘ বিচ্ছেদ সত্ত্বেও তিনি তখন জেনকে ভুলে উঠতে পারেননি।